***16 НОЕМВРИ 2023- МЕЖДУНАРОДЕН ДЕН БЕЗ ТЮТЮНОПУШЕНЕ***

По традиция денят се отбелязва всеки трети четвъртък на месец ноември, който през 2023 г. е на 16 ноември. Историята за отбелязване на Международния ден без тютюнопушене започва от 1971 година, в град Рандолф, САЩ американецът Артър Р. Мълейни убедил своите съграждани да спрат да пушат поне за един ден. По този начин те спестили средствата, изразходвани за ежедневната им нужда от цигари, и с тях основали фонд към местното училище за отпускане на стипендии. Към средата на 70-те години на миналия век идеята на А. Мълейни придобила голяма популярност в САЩ, в резултат на което през 1977 година Американската общност за борба с рака (ACS) обявява всеки трети четвъртък от месец ноември за ден против тютюнопушенето.

В България за първи път той е отбелязан през 1990 г.

По настоящем този ден се отбелязва в много държави по света и се чества официално и от Международния съюз за борба с рака (UICC).

В България, 34,5 % от населението на възраст над 20 г. са ежедневни пушачи (по предварителни данни от проведеното през 2020 г. Национално проучване на факторите на риска за здравето на НЦОЗА), а тютюнопушенето, като рисков фактор за здравето води до сърдечносъдови, ракови, белодробни, мозъчни и други тежки заболявания.

По данни получени през 2020 г. остава проблемът с тютюнопушенето сред подрастващите продължава да е актуален. Резултатите от изследването показват, че 26.3% от анкетираните са правили опити да пушат цигари, с незначителен превес на момичетата (26.8%) над момчетата (25.6%). Почти всяко пето дете е настоящ пушач[[1]](#footnote-1), като относителният дял на момичетата е малко по-висок (17.3% срещу 16.4%). Разпределението по възрастови групи показва, че тютюнопушенето е много по-разпространено сред 15-19-годишните (31.4%), отколкото сред тези на 10-14 години (4.0%). Сред пушачите и в двете възрастови групи преобладават момичетата, макар и незначително.

За популяризиране на Международния ден без тютюнопушене Министерство на здравеопазването, Сдружение „България без дим“ съвместно с РЗИ – Плевен организират инициативата: [**Национално предизвикателство „Да спечелим заедно! Един месец без никотин!“.**](https://www.rzi-varna.com/docs/beznikotin2023.pdf)

Всеки пушач може да се опита да положи началото на отказване от тютюнопушене в името на собственото си здраве, както и на здравето на близки и приятели, които присъстват в обкръжението му като пасивни пушачи.

Във връзка с 16 ноември 2023 г. - Международен ден без тютюнопушене отдел “Профилактика на болестите и промоция на здравето”, дирекция „Обществено здраве“ към РЗИ – Плевен, организира следните дейности:

**15.11.2023г. - 21.11.2023 г**.

1. Информационна кампания с ученици от горен курс от гр. Плевен.
2. Демонстрации с „Пушещата кукла Сю“.
3. „Отворени врати за посещение в Кабинета за консултиране и отказване от тютюнопушенето“ целия месец ноември в сградата на РЗИ – Плевен, след предварително записване на телефон на тел: 064/ 82 33 04.

*За всички желаещи РЗИ - Плевен целогодишно извършва безплатни консултации в* ***Кабинета за отказване от тютюнопушенето*** *след предварително записване на тел: 064/ 82 33 04.*

1. Настоящи пушачи – пушили един и повече дни през последния месец [↑](#footnote-ref-1)